**PROPOZÍCIE**

**PIESNE DOMOVA 2019**

regionálna postupová súťaž a prehliadka hudobného folklóru

**ORGANIZÁTOR**

Kysucké kultúrne stredisko v Čadci, organizácia v zriaďovateľskej pôsobnosti Žilinského samosprávneho kraja.

**SPOLUORGANIZÁTOR**

Mesto Čadca

**TERMÍN KONANIA**

8. september 2019 (nedeľa, 13.00 hod.)

**MIESTO KONANIA**

Dom kultúry v Čadci

**VŠEOBECNÁ CHARAKTERISTIKA**

Regionálna postupová súťaž a prehliadka hudobného folklóru.

- súťaž je určená mládeži a dospelým

- súťažiť môžu ľudové hudby, speváci a inštrumentalisti

- súťaž nie je tematicky zameraná ani vymedzená

- súťaž sa koná každé tri roky

- je 1. (regionálnym) stupňom celoštátnej súťaže a prehliadky Vidiečanova Habovka

**CIELE SÚŤAŽE**

**-** hlavným cieľom súťaže je nadobúdanie vedomostí, rozvíjanie zručností a umelecko-odborný rast kolektívov a jednotlivcov prostredníctvom poznávania, realizácie a prezentácie hudobného folklóru.

**Ďalšími cieľmi sú:**

- podporovať poznanie hudobného folklóru z nášho regiónu, rozvíjať a podnecovať hudobné nadanie a kreativitu;

- umožniť prezentovať výsledky svojej práce na verejnosti a konfrontovať ich s výsledkami iných;

- poskytnúť priestor na vzájomnú konzultáciu a diskusiu súťažiacich s členmi odbornej poroty;

- aktivizovať interpretov a priaznivcov hudobného folklóru k tomu, aby vyhľadávali, spracúvali a interpretovali hudobný materiál s dôrazom na dodržiavanie a rozvíjanie štýlových interpretačných znakov tradičnej ľudovej hudby z územia Kysúc;

- podporiť existenciu a činnosť kolektívov a sólistov interpretujúcich ľudovú hudbu;

- objavovať nové talenty v oblasti interpretácie hudobného folklóru;

- podporovať a rozvíjať pozitívny vzťah k tradičnej ľudovej kultúre a podnecovať k aktívnej činnosti v tejto oblasti.

**ŠTRUKTÚRA SÚŤAŽE**

Súťaž má postupový charakter a je trojstupňová:

- regionálna súťaž a prehliadka (8. september 2019, Dom kultúry v Čadci)

- krajská súťaž a prehliadka (29. september 2019, Zázrivá)

- celoštátna súťaž a prehliadka (16.- 17. november 2019, Habovka)

Základným stupňom súťaže je regionálne kolo. Z regionálnych postupových súťaží postupujú víťazi do krajských súťaží. Víťazi krajských kôl postupujú do celoštátneho kola.

Súťaž na každom stupni pozostáva zo súťažných vystúpení, interného hodnotenia poroty, odborného seminára a môže byť obohatená o iné aktivity.

**SÚŤAŽNÉ KATEGÓRIE**

**I. Ľudové hudby:**

Počet členov: 3 – 8 (výnimkou sú hudobné zoskupenia vychádzajúce z regionálnej, či lokálnej hudobnej tradície, napríklad „gajdošská dvojka“ – gajdy a husle).

Nástrojové zloženie musí obsahovať tie hudobné nástroje, ktoré v tradičnej slovenskej ansámblovej hudbe plnia melodickú, resp. harmonicko-rytmickú funkciu, t. j. husle, kontra, kontrabas. Alternatívou husľovej, alebo violovej kontry môže byť akordeón. Takéto základné nástrojové obsadenie môže byť doplnené o ďalšie hudobné nástroje zodpovedajúce hudobnej tradícii regiónu, z ktorého pochádza interpretovaný hudobný materiál. Povolenou výnimkou sú iné typy regionálnych hudobných zoskupení, ako napríklad sláčikové hudby s malou basou, citarové hudby, gajdošské muziky, nástrojové zoskupenia s heligónkou. **Hra z nôt nie je povolená.**

**II. Spevácke skupiny:**

Počet členov: 3 – 12.

Hudobný sprievod je povolený v podobe jedného inštrumentalistu alebo ľudovej hudby.

**III. Sólisti speváci, spevácke DUÁ**

Hudobný sprievod je povolený v podobe jedného inštrumentalistu alebo ľudovej hudby.

**IV. Sólisti inštrumentalisti**

Hudobný sprievod inštrumentalistu nie je povolený.

Hudobný nástroj musí patriť do inštrumentára tradičnej ľudovej hudby z územia Slovenska a primárne spĺňať melodickú funkciu (pastierske píšťaly, gajdy, gajdica, ústna harmonika, heligónka, atď.).

Inštrumentalista môže spievať, avšak pri hodnotení sa prihliada najmä na inštrumentálny prejav. V rámci jedného súťažného čísla môže inštrumentalista hrať iba na jednom hudobnom nástroji.

**PODMIENKY PRE SÚŤAŽIACICH**

**Prihlasovanie**

Na súťaži sa môžu zúčastniť všetky kolektívy a sólisti, ktorí vyvíjajú svoju umeleckú činnosť na území regiónu Kysúc a z tohto územia čerpajú hudobný folklórny materiál.

Do regionálneho kola súťaže sa súťažiaci prihlasujú podľa miesta svojho pôsobenia. Ak sa v mieste pôsobenia neuskutoční regionálne kolo, prihlásia sa do regionálneho kola v inom regióne daného kraja, ak s tým budú súhlasiť organizátori.

Do súťaže sa účinkujúci prihlasujú vyplnením elektronického formulára na stránke Národného osvetového centra <http://www.nocka.sk/sutaze-a-prehliadky/vidiecanova-habovka/>, v časti **„Chcem sa prihlásiť“**.

**Súťažné podmienky**

Účinkujúci prechádza všetkými stupňami súťaže s tým istým súťažným vystúpením, ktoré uvedie v základnom stupni súťaže.

Medzi stupňami súťaže môže kolektív v súťažnom vystúpení robiť úpravy na základe odporúčaní odbornej poroty.

Trvanie súťažného čísla musí byť v rozsahu 3 – 5 minút.

V roku konania celoštátneho kola súťaže musí mať súťažiaci minimálny vek 16 rokov.

Odporúča sa interpretovať hudobný materiál regiónu, z ktorého pochádza interpret/interpreti.

**HODNOTENIE SÚŤAŽE**

Súťaž bude hodnotiť 3 – členná porota, pričom počet porotcov je kvôli hlasovaniu nepárny. Členov odbornej hodnotiacej poroty menuje riaditeľka Kysuckého kultúrneho strediska v Čadci.

Člen odbornej poroty **nesmie byť v konflikte záujmov** t. j. v porote nemá pôsobiť porotca, ktorý je **vedúcim súťažného kolektívu**, **autorom súťažného čísla,** alebo je v **blízkom príbuzenskom vzťahu** s účinkujúcimi.

Hodnotenie súťažiacich prebieha zaradením všetkých súťažiacich do **zlatého, strieborného a  bronzového pásma**. Ďalej sa udeľuje jeden **priamy postup** do vyššieho kola. V prípade vynikajúcich vystúpení môže porota udeliť návrh na postup ešte dvom súťažným jednotlivcom alebo kolektívom v každej kategórii. Organizátor vyššieho kola súťaže spolu s ďalšími odborníkmi rozhodnú podľa koncepcie a možností, či je možné návrhy prijať. V odôvodnených prípadoch môže porota udeliť špeciálne ceny.

**Predseda poroty** odovzdáva výsledky súťaže organizátorovi vo forme **hodnotiacej správy**, ktorá obsahuje odbornú analýzu a zdôvodnenie rozhodnutia poroty.

**KRITÉRIA HODNOTENIA**

**Všeobecne**

- repertoár – výber piesní adekvátny veku interpretov a ich interpretačným možnostiam;

- dramaturgická výstavba a scénické spracovanie tematicky uceleného súťažného čísla;

- spracovanie hudobného materiálu zo zvukových, filmových a písomných prameňov;

- dodržiavanie a zvládnutie lokálnych a regionálnych štýlovo-interpretačných znakov;

- technická a interpretačná úroveň súťažiacich;

- celkový výraz.

**V kategórii I. Ľudové hudby**

- intonácia a súhra celého hudobného zoskupenia;

- technika hry na jednotlivých hudobných nástrojoch;

- vhodnosť výberu nástrojového obsadenia vo vzťahu k interpretovanému (lokálnemu, regionálnemu) hudobnému materiálu;

- dodržiavanie a zvládnutie štýlovo-interpretačných znakov ansámblového prejavu (variačná technika, harmonicko-rytmický sprievod, a pod.).

**V kategórii II. Spevácke skupiny**

- kvalita hlasov (farba, rozsah), súzvuk skupinového spevu;

- intonácia;

- vyváženosť a proporčné zastúpenie jednotlivých hlasov a súzvuk v rámci skupinového spevu;

- dodržiavanie štýlotvorných vokálnych prvkov typických pre danú lokalitu alebo región (dodržiavanie vedenia hlasov, spôsob tvorenia tónu, predspev, výskanie a pod. ).

**V kategórii III. Sólisti speváci, spevácke duá**

- kvalita hlasov (farba, rozsah), súzvuk hlasov speváckeho dua;

- intonácia;

- vyváženosť a proporčné zastúpenie jednotlivých hlasov a súzvuk v rámci speváckeho dua;

- dodržiavanie štýlotvorných vokálnych prvkov typických pre danú lokalitu alebo región (dodržiavanie vedenia hlasov, spôsob tvorenia tónu, predspev, výskanie a pod. ).

**V kategórii IV. Sólisti inštrumentalisti**

- technika hry;

- výber piesní zodpovedajúci typu nástroja;

- dodržiavanie a zvládnutie štýlovo-interpretačných znakov, typických pre danú lokalitu, alebo región;

- sprievodný spev, ak je v súlade s charakterom regiónu a typom hudobného nástroja. Primárne sa však hodnotí hra na hudobnom nástroji.

**OCENENIE**

Všetky účinkujúce kolektívy dostanú diplom so zaradením do zlatého, strieborného a bronzového pásma, postupujúci budú ocenení vecnými cenami a diplomom. Jednotliví víťazi za región Kysuce (jeden víťaz v každej kategórii za celý región) postúpia na **krajskú súťaž**, ktorá sa uskutoční 29. septembra 2019 v Zázrivej.

**FINANČNÉ ZABEZPEČENIE**

Náklady spojené s realizáciou podujatia hradí Kysucké kultúrne stredisko v Čadci. Zabezpečenie dopravy a náklady s ňou spojené si účinkujúci hradia sami.

**TERMÍN ZÁVÄZNÉHO PRIHLÁSENIA**

Prihlásiť sa na regionálnu súťažnú prehliadku hudobného folklóru **Piesne domova** je potrebné najneskôr **do 15. augusta 2019 (štvrtok).**

**KONTAKT**

V prípade nejasností kontaktujte KKS v Čadci:

Kysucké kultúrne stredisko v Čadci

041 / 433 12 51

iveta.stetinova@vuczilina.sk

**Záverečné ustanovenia:**

 V dôsledku nesplnenia akýchkoľvek podmienok uvedených v týchto propozíciách nemusí byť súťažný kolektív prijatý do súťaže, alebo môže byť zo súťaže vyradený.

Deti sú povinné prísť na súťaž v sprievode dospelej osoby (choreografa, pedagóga, vedúceho súboru, rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru.

Súťažný kolektív prihlásením do súťaže vyhlasuje, že jeho súťažné dielo má vysporiadané všetky práva viažuce sa k tomuto dielu, najmä autorské práva a nevzťahujú sa na ne práva tretích osôb.

Súťažiaci prihlásením do súťaže udeľuje Národnému osvetovému centru a organizátorom jednotlivých kôl súťaže bezodplatný súhlas na použitie svojho umeleckého výkonu v zmysle príslušných ustanovení Autorského zákona, a to najmä na vyhotovenie originálu i rozmnoženiny záznamu umeleckého výkonu, verejný prenos umeleckého výkonu a sprístupňovanie záznamu umeleckého výkonu verejnosti, za účelom šírenia osvetovej činnosti v pôsobnosti organizátorov jednotlivých kôl súťaže a Národného osvetového centra. Súťažiaci zároveň súhlasí s použitím svojej podobizne na propagačné účely.

Súťažiaci prehlasujú, že sa oboznámili s podmienkami spracúvania osobných údajov Národným osvetovým centrom, ktoré je dostupné na www.nocka.sk alebo v Národnom osvetovom centre.